**Piänkiäntäjät ry** **TOIMINTAKERTOMUS 2021**

Alkuvuodesta 2021 koronapandemia vaikutti osittain toimintaamme rajoittaen mm. tapahtumien järjestämistä ja kahvion toimintaa. Tilanne luonnollisesti aiheutti haasteita toimintamme rahoittamiseen. Sitkeällä talkootyöllä ja yhdessä tehden toimintamme jatkui kevennetysti, mutta varmasti.

**Jäsenet:**

Jäseniä oli vuoden lopussa 93 mukaan lukien perhe- ja kunniajäsenet. Vuonna 2021 hallitukseen kuului puheenjohtajana Päivi Piiroinen, varapuheenjohtajana Niina Tuononen, sihteerinä Jaana Jylhä-Ollila sekä hallituksen muut jäsenet Kirsi Eronen, Pirjo-Liisa Räsänen ja Kaija Mutanen.

**Kokoukset:**

Sääntömääräiset kevät- ja syyskokous pidettiin 19.4. ja 28.10.2021. Hallitus kokoontui vuoden aikana kolme kertaa. Tupakokouksia pidettiin tuttuun tapaan kerran kuukaudessa yhteensä 11 kertaa, lukuun ottamatta heinäkuuta.

**Toiminnan rahoitus:**

Yhdistys rahoitti toimintaansa jäsenmaksuilla, arpajais- ja kahvitustuloilla, yhdistyksen oman lehden mainos- ja myyntituloilla, Suomen mallin Mie harrastan ja Mie harrastan 2 -hankkeiden lasten käsityökerhon ohjauspalkkioilla sekä Polvijärven kunnan avustuksilla. Kunnan myöntämä 750 euron yleisavustus käytettiin kokonaan osana toimitilavuokran maksua, ja 800 euron tapahtumatuki käytettiin Torilaulajaisten ja Joulunavauksen kustannusten kattamiseen. Tulijaistuvan myyjien paikkamaksut ovat ohjautuneet suoraan suoramyyntimyymälämme toimintaan. Pienenä osana toiminnan rahoitusta on yhdistyksen oma käsityötarvikemyynti sekä kahvilan toiminta. Tulijaistupa oli avoinna lyhennetyin aukioloin koko vuoden, pois lukien kesäaika 14.6. - 8.8.2021 ja joulumyyntisesonki 7.12.-23.12., jolloin myymälä oli avoinna normaalisti.

**Työllistäminen:**

Sari Kurki aloitti yhteensä vuoden sopimuksella myyjänä 15.1.2021, ja Kirsi Eronen 6kk sopimuksella yhdistystoimintakoordinaattorina 9.8.2021, molemmat TE -palveluiden kautta. Lisäksi olemme vuoden aikana tarjonneet kuntouttavan työtoiminnan paikan yhdelle henkilölle, ja 1.12.2021 lähtien työkokeilupaikan yhdelle henkilölle.

**Vertaistukiryhmät ja tietokonepiste:**

Karaokekerho toimi aktiivisesti koko vuoden, torstaikerho oli pahimpaan koronarajoitteiden aikaan tauolla noin kuukauden. Kaikille avoin tietokonepiste tulostus- ja laminointipalveluineen on ollut aktiivisessa käytössä.

**Tapahtumat ja tempaukset:**

Alkuvuoden koronarajoitusten jälkeen toimintamme on ollut melko aktiivista. Rajoitusten aikana perinteinen Naistenpäiväkahvituksemme peruuntui. Helmikuussa avasimme Tulijaistuvalle Käsityölehtien ja -kirjojen vaihtopisteen, joka on ollut alusta lähtien kovassa käytössä. Maaliskuussa järjestimme kukkien etävirkkaustalkoot Tulijaistuvan juhlavuoden näyteikkunasomistuksia varten sekä Tulijaistuvan maskotille nimikilpailun. Loppukuusta pystyimme jo vähitellen palaamaan normaaliin arkeemme ja järjestimme pienimuotoisesti koristemunien koristelukurssin rajatulle ryhmälle.

Kesätapahtumina järjestimme kesäkuun puolivälissä Taimi- ja rompepäivän. Heinäkuun alussa juhlittiin lohisopan, laulun ja runojen merkeissä Tulijaistuvan 20. vuosipäivää ja loppukuusta vietettiin Torilaulajaisia kauniissa säässä Polvijärven torilla. Näistä kahta viimeisintä tapahtumaa tuki myös Polvijärven kunta. Elokuun alussa täydensimme tietokonepisteen käyttö- ja tulostuspalveluamme avaamalla laminointipalvelun.

Perinteinen Syysrieha järjestettiin 11.9. ja Miestenpäivä 13.11.. Herättelimme yhteistyöhenkeä mm. Eläkkeensaajien kanssa, ketkä kävivät vetämässä Bingoa Tulijaistuvalla syksyn aikana kaksi kertaa.

Joulukausi avattiin näyttävästi Tulijaistuvalla 27.11. iloisen musiikin säestyksellä ja Joulupukin vierailulla. Tätä tapahtumaa tuki myös Polvijärven kunta. Tulijaistupa osallistui yhteistyössä Huvilouhoksen kanssa järjestettyyn Joulumyyjäis-tapahtumaan 18.12..

Tulijaistupa on merkittävä matalan kynnyksen kohtaamispaikka, jossa vaihdetaan kuulumisia kahvikupposen ääressä, pyydetään apua mm. erinäisten hakemusten täyttämiseen ja tulostamiseen, haetaan neuvoja käsityöohjeiden ja -tarvikkeiden hankintaan tai haeskellaan yhdessä jonkin tietyn alan käsityötaitajaa. Myymälämme näyteikkunat toimivat jopa kävelylenkin kohteena ja tuovat iloa ohikulkijoille vaihtuvin somistuksin.